Document ID: 32007R1475

REGULAMENTUL (CE) NR. 1475/2007 AL COMISIEI
din 13 decembrie 2007
de deschidere, din 2008, a unui contingent tarifar comunitar de manioc originar din Thailanda
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiunilor stabilite în lista CXL întocmită ca urmare a încheierii negocierilor prevăzute la articolul XXIV.6 din GATT (1), în special articolul 1 alineatul (1),
întrucât:
(1)
În cursul negocierilor comerciale multilaterale din cadrul Organizației Mondiale a Comerțului, Comunitatea s-a angajat să deschidă un contingent tarifar limitat la 21 milioane de tone de produse încadrate la codul NC 0714 10, originare din Thailanda, pentru o perioadă de patru ani, taxa vamală fiind redusă la 6 %. Acest contingent trebuie să fie deschis și administrat de către Comisie.
(2)
Ținând seama de specificațiile produsului și de piață, pare să fie adecvată utilizarea metodei de administrare „primul venit, primul servit”. Din motive de simplificare administrativă, contingentul aplicabil produselor de manioc în conformitate cu Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (2), în ceea ce privește importurile și produsele destinate exportului din sectorul cerealelor și al orezului, ar trebui gestionat în conformitate cu Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (3). Ar trebui ca gestionarea să se realizeze în conformitate cu articolele 308a, 308b și 308c alineatul (1) din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4).
(3)
Articolul 9 alineatul (1) din Regulamentul (CE) nr. 1784/2003 prevede o posibilă derogare de la obligativitatea prezentării unei licențe de import pentru produsele fără incidență semnificativă asupra stării de aprovizionare a pieței cerealelor. În ultimii ani, Comunitatea a importat mai puțin de 10 % din cantitatea anuală de manioc încadrat la codul NC 0714 10. Este vorba de o cantitate limitată de produse foarte specifice, fără niciun impact asupra pieței cerealelor. Exceptarea de la obligativitatea licenței de import prevăzută la articolul 9 alineatul (1) din Regulamentul (CE) nr. 1784/2003 poate fi așadar aplicată.
(4)
Este necesară menținerea unui sistem de administrare care să garanteze că numai produsele originare din Thailanda pot fi importate în cadrul contingentului. Ar trebui să se precizeze ce tip de dovadă care atestă originea produselor trebuie furnizată pentru a beneficia de contingentul tarifar după principiul „primul venit, primul servit”. Aceste dispoziții sunt prevăzute la articolele 55-65 din Regulamentul (CEE) nr. 2454/93 al Comisiei.
(5)
Întrucât contingentele tarifare echivalente nu au fost epuizate rapid în ultimii doi ani, contingentele tarifare în temeiul prezentului regulament ar trebui considerate inițial ca nefiind critice în sensul articolului 308c din Regulamentul (CEE) nr. 2454/93, atunci când sunt administrate după principiul „primul venit, primul servit”. Prin urmare, autoritățile vamale ar trebui autorizate să renunțe la cerința de securitate pentru mărfurile importate inițial în cadrul acestor contingente, în conformitate cu articolul 308c alineatul (1) și articolul 248 alineatul (4) din Regulamentul (CEE) nr. 2454/93. Datorită aspectelor particulare ale transferului de la un sistem de administrare la altul, articolul 308c alineatele (2) și (3) din regulamentul citat nu ar trebui să se aplice.
(6)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Prezentul regulament deschide un contingent tarifar comunitar pentru manioc originar din Thailanda. Contingentul respectiv se administrează pe an calendaristic, de la 1 ianuarie 2008.
Articolul 2
Cantitatea, exprimată în greutate netă, destinată importului de manioc încadrat la codul NC 0714 10, precum și taxa vamală aplicabilă, sunt stabilite în anexă.
Articolul 3
Comunitatea administrează contingentul tarifar stabilit în anexă după principiul „primul venit, primul servit”, în conformitate cu articolele 308a, 308b și 308c alineatul (1) din Regulamentul (CEE) nr. 2454/93. Articolul 308c alineatele (2) și (3) din regulamentul menționat nu se aplică.
Articolul 4
Importul de manioc în cadrul contingentului tarifar menționat la articolul 1 nu este condiționat de prezentarea unei licențe de import.
Articolul 5
Punerea în liberă circulație a produselor în cadrul contingentului menționat la articolul 1 din prezentul regulament este condiționată de prezentarea unui certificat de origine emis de autoritățile competente din Thailanda în conformitate cu articolele 55-65 din Regulamentul (CEE) nr. 2454/93.
Articolul 6
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 2007.

Labels: 3
17
18